1Mazmurna Daud, wettunna engkai ri padang kessi Yéhuda. (63-2) Oh Allataala, Iko ritu Allataalaku, usappa sibawa uwuddaningi-Ko. Pada-pada tana makabbuttué madekkaiwi uwai, makkuwana’ro madekka lao ri Iko.
2(63-3) Leppessakka mita-Ko ri Bola-Mu, sibawa mitai awatanengem-Mu sibawa arajam-Mu.
3(63-4) Lebbi mangke’i pammasé-Mu naiya atuwongngé, rimakkuwannaro upoji-Ko.
4(63-5) Gangka tuwoku sukkuru’ka lao ri Iko; uwakkai limakku lao ri Iko umassempajatto.
5(63-6) Upoji-Ko sibawa gora-gora marennu, saba’ Mupamessoriwi nyawaku pada-pada sibawa inanré malunra’é.
6(63-7) Uwéngngerak-Ko wettu léwuku ri onrong atinrongngé; puppu benni unennun-nennuk-Ko,
7(63-8) saba’ Iko ritu pura tulukka; ri laleng accinaungeng panni-Mu makkélokka marennu.
8(63-9) Uwakkatenning mare’-Ko, limam-Mu tula’ka.
9(63-10) Iyakiya sining tau iya maéloé mpunoka nonnoi matu ri linona tau maté.
10(63-11) Matéi matu ri laleng ammusurengngé, sibawa mancaji inanréna olokolo masekkangngé.
11(63-12) Marennui matu arungngé nasaba pattulunna Allataala; tau iya mattanroé nasabbing Allataala mabangka’i matu, iyakiya bawana pabbelléngngé risessangngi matu.
bug_Latn bug_Latn bug_Latn bug_Latn bug_Latn bug_Latn bug_Latn bem_Latn bug_Latn bug_Latn bug_Latn